b"\n_START_ARTICLE_\nRobert Doisneau\n_START_SECTION_\nFotografska kariera\n_START_PARAGRAPH_\nRobert Doisneau je bil znan po igrivih portretih in ironi\xc4\x8dnih podobah vsakdanjega \xc5\xbeivljenja, ki ga je ve\xc4\x8dinoma dokumentiral na mestnih ulicah Pariza. Vodilo njegovega fotografskega izraza dobro ponazarja izjava: \xc2\xbb\xc4\x8cudesa vsakdanjega \xc5\xbeivljenja so tako vznemirljiva; noben re\xc5\xbeiser ne more poustvariti nepri\xc4\x8dakovanih dogodkov tako kot se pripetijo na ulici\xc2\xab. Na njegovo fotografsko ustvarjanje so vplivala dela Andr\xc3\xa9ja Kert\xc3\xa9sza, Eug\xc3\xa8nea Atgeta in Henrija Cartier-Bressona. Fotografski opus Roberta Doisneaua je predstavljen v ve\xc4\x8d kot dvajsetih monografijah.\n_START_SECTION_\nFotografija \xc2\xbbPoljub pred mestno hi\xc5\xa1o\xc2\xab\n_START_PARAGRAPH_\nLeta 1950 je ustvaril svojo najbolj prepoznavno in kontraverzno fotografijo \xc2\xbbLe baiser de l'H\xc3\xb4tel de Ville\xc2\xab\xc2\xa0(Poljub pred mestno hi\xc5\xa1o), na kateri je posnel zaljubljenca, ki sta se poljubljala pred mestno hi\xc5\xa1o v Parizu. Fotografija je postala ena od ikon ljubezenske podobe Pariza. Posneta je bila za reporta\xc5\xbeo revije Life, vendar je ostala v arhivu Doisneaujeve fotografske agencije Ralpho ve\xc4\x8d kot 30 let preden jo je za\xc4\x8delo uspe\xc5\xa1no tr\xc5\xbeiti podjetje za prodajo plakatov. Identiteta para na fotografiji je ostala neznana vse do leta 1992.  Komercialni uspeh fotografije je Doisneau prinesel dolgoletne pravne postopke, saj se je na fotografiji prepoznalo ve\xc4\x8d ljudi in od Doisneaua zahtevalo avtorske pravice. Okoli\xc5\xa1\xc4\x8dine nastanka fotografije so bile pojasnjene med sodnim postopkom, ki ga je proti Doisneauju vlo\xc5\xbeila igralka Fran\xc3\xa7oise Bornet. Doisneau je priznal, da sta Fran\xc3\xa7oise Bornet in njen takratni fant Jacques Carteaud, poljub uprizorila, vendar je bila zahteva za avtorske pravice na sodi\xc5\xa1\xc4\x8du zavrnjena."